arnastofnun/IGC-2024 huggingface dataset:
Austur-Indíafélagið

Ekta etnísk Asía

****

Austur-Indíafélagið við hlið Regnbogans í Hverfisgötu er undantekning frá reglunni, ekta veitingahús með etnísku sniði. Þú finnur það strax og þú pantar grillað poppadum-hrökkbrauð og raita-jógúrt grænmetiskryddaða meðan þú hyggst skoða matseðilinn. Það er eins og að vera kominn á gott indverskt veitingahús í London eða Dehli. Hér er sérstaklega gott að slaka á og láta sér líða vel. Slíka tilfinningu færðu ekki á öðrum asískum stað í Reykjavík.

Staðurinn hefur lækkað í verði, kominn í verð ítalskra staða í Reykjavík. Forréttir kosta að meðaltali 1300 krónur og aðalréttir 2300 krónur, sem hlýtur hér að teljast frambærilegt. Hann er líka orðinn einfaldari og kaldari en áður. Loftslæður eru horfnar, svo og gluggatjöld, kannski eru þau í hreinsun. Í stað glerplatna á borðum er nú kominn fallegur harðviður. Nýlegir tágastólar eru þægilegir. Pappírsþurrkur eru svo þykkar, að þær minna á tau.

Þjónusta er indversk og fín, líður áfram í notalegheitum. Hún færir þér hefðbundinn tandúrí jógúrtkryddaðan kjúkling, kryddleginn í koríander, kúmeni og garam masala kryddblöndu, sem einnig er búin til úr koríander og kúmeni. Kjúklingurinn kom á borðið snarkandi heitur á pönnu úr leirofni, hálfur kjúklingur, aðeins meira eldaður en þörf krefur, ekki farinn að þorna enn. Þetta er algengasti réttur indverskra veitingahúsa í London.

Með honum er fínt að borða ofnsteiktar nan-flatkökur, afar mjúkar. Ennfremur pulau-hrísgjrón krydduð með grænmeti og kryddjurtum, snöggtum betri en hvítu hrísgrjón asísku staðanna. Pulau er nokkuð, sem fólk pantar sjálfkrafa á svona stað, rétt eins og nan, poppadum og raita, einkennistákn indverskrar matreiðslu, eins og við þekkjum hana á Vesturlöndum. Hafa verður þó í huga, að Indland er nánast heimsálfa með ótal tilbrigðum í matreiðslu.

Fiskur er ekki á boðstólum, utan lax. Flestir réttirnir eru úr kjúklingi, sem hentar norður-indverskri matreiðslu vel. Einnig eru nokkrir lambakjöts- og grænmetisréttir. Allt er þetta mismunandi sterkt, yfirleitt bakað í indverskum leirofni. Kjúkling má til dæmis fá kryddaðan með chili, engifer, hvítlauk, bukksmára og fenniku, eða þá með lauki, kókos, sinnepsfræjum og chili. Allt fremur spennandi og lystugar útgáfur, sem gaman er að prófa.

Jónas Kristjánsson

DV
Hobbitinn

Risin er vísindadeila um, hvort beinafundur á eyjunni Flores við Indónesíu sýni, að til skamms tíma hafi lifað sérstakt mannkyn smávaxið og nokkuð loðið, eins konar Hobbitar, svo sem 125 sm á hæðina. Ástralskir vísindamenn, sem fundu beinin, halda því fram, en sumir aðrir fræðimenn telja, að einungis hafi verið um að ræða erfðabreytta einstaklinga, en ekki samfélag hobbita. Grein um þetta efni birtist fyrst í Nature, en hefur síðan ómað í fjölmiðlum erlendis. Meira að segja hefur verið spáð í, að hobbitar séu enn á lífi langt inni í frumskóginum á Flores og á öðrum eyjum Indónesíu.
Þeir borga ekki

Argentína hefur gefið langt nef ofsækjendum sínum í Alþjóða

gjaldeyrissjóðnum og Alþjóðabankanum, öðru nafni Chicago-skólanum og Washington-samkomulaginu. Argentína býður 25% greiðslur til lánardrottna eða þeir fái ekkert. Svo virðist sem ríkisstjórn Néstor Kirchner komist upp með þetta, enda neitar hún öllum samningaviðræðum við lánardrottna. Eftir hörmulegar afleiðingar af stefnu bankanna í Rússlandi og víða um Asíu og rómönsku Ameríku hefur komið í ljós, að þau ríki ein græddu, sem höfnuðu skipunum bankanna tveggja, svo sem Indland og Kína. Því eru bankarnir siðferðileg þrotabú.
Alþjóðadómstóllinn

Alþjóðadómstóllinn í Haag hefur verið leystur af hólmi af nýjum dómstólum í milliríkjamálum, sem ekki liggja undir því fargi letinnar, sem einkennir stofnanir Sameinuðu þjóðanna. Þessi dómstóll tekur fyrir 50 mál á ári, sama fjölda og fyrr á árum og áratugum. En áratugs gömul Heimsviðskiptastofnun hefur tekið fyrir nokkur hundruð mál og hálfrar aldar Evrópudómstóll hefur tekið fyrir þúsundir mála. Hluti af vandanum felst líka í, að Alþjóðadómstólnum er ekki treyst, dómarar hafa reynzt háðir föðurlandi sínu og dómarar frá alræðísríkjum hafa reynzt hallir undir alræðisstefnur.
Síðasta klukkustundin

Helmings líkur eru sagðar á, að börn, sem fæðast á næstu árum, verði vitni að endalokum mannkyns eins og við þekkjum það. Þekktasti stjörnufræðingur Bretlands, sir Martin Rees við Cambridge-háskóla, telur, að þessar séu horfurnar á tilvist nútíma siðmenningar um næstu aldamót, eftir 95 ár.

Í bókinni Our Final Hour er Rees hvorki að tala um hættu á kjarnorkustríði né hættu á árekstri loftsteins við jörðina. Hann er bara að tala um vísindi og vísindamenn, hættuna á að fikt við erfðaefni muni leiða af sér breytingar, sem menn missi tökin á, leiði til dæmis til ógnvekjandi farsótta.

Sitt sýnist hverjum um skoðanir Rees, en enginn efast um, að hann er einn þekktasti fræðimaður heims á sviði svarthola í geimnum. Hann segir, að tímabært sé að fara að gera sér ekki bara grein fyrir möguleikum á sviði yztu vísinda, heldur einnig hættum, sem fylgja því að leika guð yfir jörðinni.

Rees varð allt í einu þungamiðja í deilum fræðimanna um stöðu þeirra í tilverunni. Annars vegar eru hinir bjartsýnu arftakar upplýsingaaldar, sem segja: Því meiri þekking, þeim mun betra. Hins vegar eru hinir svartsýnu, sem segja, að kominn sé tími til að meta áhættuna og setja hömlur á fót.

Þetta varðar ýmsa hluti, sem verið er að gera um þessar mundir. Erfðabreytt matvæli eru komin til sögunnar við mikla hrifningu fólks í Bandaríkjunum og miklar efasemdir fólks í Vestur-Evrópu. Það er orðið að heimspólitísku deilumáli, hvernig selja megi erfðabreytt matvæli í Evrópusambandinu.

Bandaríkjamenn telja, að Evrópusambandið sé að reyna að verja landbúnaðinn heima fyrir með því að setja hömlur á innflutning á afurðum bandarísks landbúnaðar. Hið sanna er, að Evrópumenn eru svartsýnni en Bandaríkjamenn og miklu líklegri til að setja upp varnagla gegn róttækum nýjungum.

Þegar kúariðan hafði hrist upp í Bretum fyrir nokkrum árum, ætlaði landbúnaðarráðherrann að lægja öldurnar með því að gefa dóttur sinni erfðabreyttan hamborgara í beinni útsendingu í sjónvarpi. Þetta fór á öfugan veg, æsingurinn varð svo mikill, að ráðherrann varð að segja af sér.

Tveir þriðju hlutar Evrópubúa eru andvígir erfðabreyttum matvælum og neita algerlega að kaupa þau. Aðeins hér á Íslandi leika þau lausum hala. Aðeins hér á Íslandi eru stundaðar erfðabreytingar á korni. Við erum greinilega bandaríkjamegin í afstöðu til kosta og galla yztu vísinda.

Í Evrópu telja menn alls ekki gefið, að meiri og meiri vísindi feli endalaust í sér framþróun. Þar telja margir, að einhvern tíma fari mannkynið sér að voða við að leika guð.

Jónas Kristjánsson
Vefauglýsingar

Árum saman hafa vefauglýsingar verið í skammarkróknum. Eftir miklar væntingar í upphafi netvæðingar heimsins fóru margir flatt í tilraunum til að græða peninga á vefauglýsingum. Þær komust aldrei á flug, hvorki banners né pop-ups. Fyrirtæki héldu áfram að auglýsa í blöðum og sjónvarpi. Nú er loksins komið merki um, að vefauglýsingar séu að vakna til lífsins. Auglýsingastofur erlendis spá, að á þessu ári muni auglýsingar aukast um 5% í heiminum og að vefauglýsingar muni aukast um 22%. Þær verða þó enn um sinn sáralítið brot af heildarmarkaðinum, en er þó vaknaðar til lífsins.
Pyndingarnar

Umræðan um pyndingar í Bandaríkjunum er dálítið sér á parti, enda hafa stjórnvöld þar sagt skilið við vestrænt siðferði. Menn tala minna um siðferði og meira um hagkvæmni. Óvinir pyndinga segja, að rannsóknir og skoðanir sérfræðinga bendi til, að marklitlar séu upplýsingar, sem fást með þessum hætti. Leiddir eru fram gamlir sérfræðingar í yfirheyrslum, sem lýsa frati á pyndingar sem aðferðafræði. Sagnfræðin bendir til hins sama, Frökkum komu pyndingar í Alsír ekki að gagni og þeir töpuðu stríðinu. Það er dæmigert fyrir ógæfu Bandaríkjanna, að svona umræða skuli þurfa að fara fram.
Hestarútur

Nokkur fyrirtæki reka óvenjulegar rútuferðir á hverju sumri, einkum um hálendið. Það eru fyrirtæki á borð við Íshesta og Eldhesta, Hestasport og Pólarhesta, svo og staðbundnari fyrirtæki, sem eru að fara um landið með útlendinga á hestbaki í heilar viku ferðir. Sums staðar eru þau með vikulegar áætlanir. Á vinsælustu leiðunum, svo sem á Kili, má stundum sjá nokkrar slíkar hestarútuferðir á sama degi. Þetta er að verða meiriháttar atvinnuvegur utan um lífsstíl hirðingjans, sem heimamenn vita lítið um.
Íslendingurinn

Refurinn er ókrýndur konungur Íslands, hefur lifað af súrt og sætt og röltir nú í rólegheitum á afleggjaranum heim að Kaldbak eins og bíllinn sé ekki til. Tófuskyttur hafa orðið að láta undan síga og snjórinn á Kaldbaki er þakin sporum kruss og þvers. Sömu sögu er að segja víðar um heim. Í hinu fræga Bretlandi refaveiða eru tófur farnir að gera dælt við íbúa í London, sofa á bílum þeirra við Hyde Park og Regent Park. Oftast verður náttúran að gefa eftir, en stundum sækir hún fram á nýjan leik. Refurinn er þar í fremstu víglínu, þrautþjálfaður eftir viðureign við ótal kynslóðir manna. (DV)
Ungbarnadauði

Ungbarnadauði er farinn að aukast í Bandaríkjunum, himnaríki markaðshyggjunnar. Hann er orðinn sjö af þúsundi, meiri en á Kúbu og nálgast Kína. 40 ríki í hafa minni ungbarnadauða en Bandaríkin. Ísland er með minna en helming af ungbarnadauða þeirra. Þetta er bein afleiðing annars vegar af stóraukinni fátækt í Bandaríkjunum og hins vegar af árásum ríkisvaldsins á velferð í heilbrigðismálum. Institute of Medicine telur, að skortur á heilsutryggingum valdi 18.000 dauðsföllum árlega. Þetta er staða mála í landinu, sem stjórnvöld á Íslandi og ráðgjafar þeirra taka sér til fyrirmyndar. (DV)
Guðlastið

Skoðanafrelsi Vesturlanda hefur leitt til viðurkenningar á tilverurétti guðlasts, til dæmis í bókmenntum og listum. Talið er, að nútímamenn megi lasta það, sem áður var talið heilagt. Stofnanir kirkjunnar hafa í stórum dráttum sætt sig við þetta. Nú hafa hins vegar fylgjendur annarra trúarbragða á Vesturlöndum, einkum múslimar og sjíkar, tekið óstinnt upp gagnrýni og guðlast, sem beinist að þeirra trú. Í Bretlandi hafa sjónvarpsþættir verið teknir af dagskrá og leiksýningar af sviði vegna ofbeldishótana róttækra múslima og sjíka. Menn hafa gefið eftir í stað þess að verja skoðanafrelsið. (DV)
200 megrunarkúrar

Ef einn einasti megrunarkúr virkaði, væru ekki til sölu 200 mismunandi megrunarbækur í bandarískum bókabúðum, heldur bara ein. Þar sem engin bókin virkar, eru bækurnar 200. Þessi sannindi hafa nú verið staðfest af rannsókn, sem sýnir, að engar rannsóknir staðfesta neina megrunaraðferð.

Í nokkrar aldir hefur það verið eðli nútímans, að allt er rannsakað og borið saman. Einn hópur er borinn saman við annan, sem er eins að öðru leyti en því, að hann fær ekki lyfið eða matinn eða hvað annað, sem verið er að rannsaka. Þannig er reynt að sjá, hvort fullyrðingar standast skoðun.

Fljótsagt er, að þeir, sem selja okkur leiðir til megrunar, bækur eða duft eða annað, forðast eins og heitan eldinn að fá staðhæfingar sínar sannreyndar. Þær skyggja nefnilega á drauminn, sem reynt er að selja. Það sýnir rannsókn, sem um daginn var birt í tímaritinu Annals of Internal Medicine.

Greinarhöfundar fundu 108 rannsóknir á þessu sviði, þar af tíu, sem voru gerðar á sómasamlegan hátt. Aðeins ein þeirra sýndi smávægilegan árangur í skamman tíma. Weight Watchers aðferðin gaf 5% megrun á sex mánuðum, en mest af þyngdinni kom til baka á einu ári eða tveimur. Heildarútkoman var 0.

Til samanburðar má nefna, að aðferðir AA til að halda fólki frá áfengi voru staðfestar í umfangsmikilli rannsókn Vaillant við Yale-háskóla, sem stóð nokkra áratugi. Slík rannsókn hefur ekki verið gerð á hliðstæðri aðferð við megrun, svokallaðri Overeaters Anonymus. Hún er enn óvís.

Vísindamenn og embættismenn sem stóðu að rannsókninni á stöðu megrunarkúra í vísindum, segja, að furðulegt sé, að nánast enginn megrunarkúrastjóri sækist eftir vísindalegum aðferðum við að staðfesta orð þeirra eða hafna þeim. Þeir segja, að þetta sé eins og að setja ókannað lyf á markað.

Þetta segir okkur, að lítið mark er takandi á Herbalife og öðru dufti, South Beach eða Atkins eða öðrum bókum. Öll þessi vara selzt, af því að fólk dreymir um að léttast, verða grönn eins og fyrirmyndir í sjónvarpi og bíómyndum. Sumir eru í ævilangri þyngdarsveiflu í nýjum og nýjum kúrum.

Niðurstaða málsins er, að aðferðirnar séu að berjast við náttúrulögmál. Á einu ári endurheimti fólk þriðjung hinna brottfallinna kílóa og á tveimur árum tvo þriðju. Eftir fimm ár er fólk aftur komið í upphafsstöðu. Þetta eru auðvitað skelfileg tíðindi fyrir þá, sem berjast um í voninni.

Þar sem mikið heilsutjón er af völdum of mikillar þyngdar, er orðið tímabært, að heilbrigðisyfirvöld á Vesturlöndum taki saman höndum um að finna staðfesta leið til megrunar.

Jónas Kristjánsson

DV
Áramótaskaup

Mér finnst athyglisvert, hversu misjöfn sjónarmið eru á spaugstofu og áramótaskaupi hjá álitsgjöfum í fjölmiðlum. Ég er einn þeirra, sem sér hvítu hliðina, hef meira gaman af pólitísku skopi um líðandi stund, heldur en af því, sem ég kalla fimmaurabrandara hjá Sveppa og öðrum fjölmiðlungum, sem aðrir álitsgjafar hafa dálæti á. Líklega er þetta dæmi um aldursskiptingu í þjóðfélaginu. Hinir eldri hafa meiri áhuga en hinir yngri á því sem tengist pólitísku þrasi. Við teljum enn, að pólitíkin sé alfa og ómega lífsins.
Jólakvíði

Aftenposten (www.aftenposten.no) í Noregi telur, að nokkur þúsund börn þar í landi hafi kviðið fyrir jólunum, af því að þau telji samkvæmt fyrri reynslu, að annað foreldrið eða bæði drekki úr hófi fram við það tækifæri. Blaðið telur, að þetta ástand skaði börnin fram á fullorðinsár. Það sé verra fyrir börn að horfa á bjánaskap foreldra á fjölskylduhátíð en á hefðbundnum helgarfylleríum. Ef við gerum ráð fyrir, að Íslendingar séu jafn drykkfeldir og Norðmenn, kviðu nokkur hundruð íslenzk börn fyrir jólunum að þessu sinni. (DV)
Gamlingjarnir

Gamla fólkið er mesta ógnun við framtíð Evrópu. Því fjölgar svo, að árið 2050 mun vinnandi fólk ekki lengur geta staðið með sköttum undir kostnaði við það. Lífeyrir Evrópumanna er ríkisrekinn og yfirleitt fjármagnaður með sköttum, en ekki með lífeyrisgreiðslum fólksins sjálfs eins og er hér á landi að mestu. Spáð er, að helmingur íbúa Evrópu verði 65 ára eða eldri árið 2050. Eigin uppsöfnun á lífeyri verður sem fyrst að leysa af hólmi gegnumstreymi fjár frá ungum til gamalla. Annars hrynur annað hvort velferð almennings eða efnahagur aðildarríkja Evrópusambandsins. (DV)
Veitingaverð

Tímaritið New York (www.newyorkmetro.com) telur hundrað dæmi um, að beztu veitingahús New York bjóði þríréttað í hádeginu á 1500 krónur og á kvöldin á 3000 krónur, með sköttum og þjórfé. Ef við teljum, að hráefni í mat sé tvöfalt dýrara í Reykjavík en í New York og húsin leggi ekki álag á muninn, ættu tölurnar að nema 2000 krónum í hádeginu og 4000 krónur á kvöldin hér í borg. Lakari og íburðarminni hús ættu að taka frá 1000 krónum í hádeginu upp í 2000 krónur á kvöldin. Veitingaverð er hærra hér á landi, sem bendir til, að fleira ami að því en hátt matarverð og vaskur. (DV)
Sykur, fita og salt

Ef menn vilja sauma að áfengi og tóbaki á markaði, er eðlilegt, að óhollur matur fari sömu leið. Hann er meiri ógnun við heilsufar þjóða heldur en áfengi og tóbak. Hann veldur meiri kostnaði í heilsugeiranum. Því er eðlilegt, að ríkisvaldið leiti leiða til að hamla gegn óhollum mat.

Matvælafyrirtæki reyna með auglýsingaherferðum að troða óhollum mat upp á börn og unglinga. Fremstir fara þar gosdrykkjaframleiðendur, skyndibitastaðir og framleiðendur á morgunkorni. Kellogs er núna að kynna á brezkum markaði morgunkorn, sem er 43% sykur. Við höfum Mjólkursamsöluna.

Um áramótin voru auglýsingar á gotteríi og skyndibitamat bannaðar í sjónvarpi í Írlandi. Skylt er að merkja á umbúðir slíkrar vöru, að gos- og sykursnakk geti skemmt tennur, að skyndibita beri að nota í hófi og svo framvegis. Ennfremur hafa Írar bannað frægðarfólki að auglýsa skyndibitamat.

Svíar og Grikkir hafa sett lög, sem takmarka auglýsingar um slíkar vörur, er beinast að börnum. Bretar hafa komizt að raun um, að þrír fjórðu hlutar auglýsinga með barnaefni eru matarauglýsingar og 90% þeirra eru auglýsingar á vörum, sem hafa of mikinn sykur eða of mikla fitu eða of mikið salt.

Bretar munu á miðju árinu fylgja þessum niðurstöðum með sérstökum kröfum um litamerkingar. Heilsuspillandi vörur verða merktar rauðar, hlutlausar vörur merktar gular og hollar vörur verða merktar grænar. Í öllum tilvikum er miðað við innhald á ógnvöldunum þremur, sykri eða fitu eða salti.

Í hvítri bók brezku ríkisstjórnarinnar er gert ráð fyrir margvíslegum öðrum vörnum gegn ofurafli auglýsenda á borð við Kellogs, Coca Cola og MacDonalds. Til greina kemur að leggja sjúkraskatt á slík fyrirtæki, sem sérfræðingarnir segja, að séu ekki að framleiða matvæli, heldur sælgæti.

Því á engum að koma á óvart, að stjórnmálaflokkar hér á landi taki upp þráðinn og beini augum sínum að auglýsingum í barnaefni sjónvarps. Það er bara fyrsta skrefið. Ef eiturfyrirtækin gefa ekki eftir, verður fyrr eða síðar brýnt að sérmerkja vörur þeirra betur og skattleggja þau.

Auðvitað munu margir andmæla þessu eins og þeir eru á móti aðgerðum gegn áfengi og tóbaki. Ríkið þarf hins vegar að gæta sinna hagsmuna, sem eru þeir, að neyzla á vörum með sykri, fitu eða salti veldur feiknarkostnaði hins opinbera í sjúkrageiranum. Meiri kostnaði en áfengi og tóbak valda.

Hingað til hefur almenningur ekki áttað sig á víðtækri óhollustu alls kyns matvæla. Þegar fólk hefur áttað sig, má búast við, að stuðningur við varnaraðgerðir muni eflast.

Jónas Kristjánsson

DV
Njálssaga

Gaman hefði verið að sjá ríkisvaldið og stofnanir þess í kvikmyndum hafa ráð á að fjármagna heila þáttaröð úr Njálssögu í framhaldi af þættinum, sem sýndur var á mánudaginn. Flest var það vel gert og trúverðugt, til dæmis húsakostur og þingbúðir, þótt reiðtygi væru með nútímasvip. Kaflinn um Otkel og Skammkel er ágæt kynning á Njálu, en við þurfum að eiga slíka sögu alla í trúverðugri kvikmynd, sem reynir ekki að bæta, staðfæra eða tímafæra það, sem gott er fyrir. Og skelfing var fínt að þurfa ekki að þola sveittu og skítugu þursana, sem einkenna miðaldamyndir Hrafns frænda.
Mannjöfnuður

George Monbiot skrifar í Guardian um tvö ríki, Svíþjóð og Bretland, sem hafa farið hvort í sína áttina, Svíþjóð til velferðar og Bretland til markaðshyggju. Svíþjóð hefur 1.7 milljón króna landsframleiðslu á mann, en Bretland 1.6 milljón króna. Svíar spöruðu 630 milljarða á árinu, en Bretar juku skuldir um 1650 milljarða. Svíar hafa minni verðbólgu en Bretar. Svíar eru þriðju í lífsgæðum heimsins, en Bretar eru númer ellefu. Monbiot vill, að Bretar víki frá Chicago-skólanum og kennisetningum Alþjóðabankans og taki upp sænskt hagkerfi, sem greinilega er betra að hans mati.
Föðurbetrungur

George W. Bush Bandaríkjaforseti hefur losað sig við vini föðurins. Síðastur til að fjúka var Brent Scowcroft, formaður leyniþjónusturáðsins og einn bezti vinur Bush eldra. Í Guardian (www.guardian.co.uk) segir

Sidney Blumenthal, að Scowcroft hafi ekki verið fyrirgefið að segja forsetanum fyrir nokkru, að stríðið gegn Írak sé misráðið. Scowcroft tók þátt í að skrifa ævisögu Bush eldra, sem kom út 1998. Þar kom fram, að faðirinn vildi ekki ljúka stríðinu við Persaflóa með innrás í Írak, því að þá þyrftu Bandaríkin að hernema óvinveitt land. Sem hefur einmitt komið á daginn.
Fótboltabullur

Í Guardian skrifar

Martin Jacques um, að kynþáttahatur í Evrópu fái útrás í fótbolta. Hann nefnir sem dæmi grófa framkomu Luis Aragones, stjóra spænska landsliðsins, í garð Thierry Henry og Reyes. Spænska knattspyrnusambandið tregðaðist lengi við að fordæma orðbragð Aragones. Víða um Evrópu, svo sem í Slóvakíu, Makedóníu, Grikklandi, Tyrklandi og í Bretlandi komast fótboltabullur upp með óviðeigandi söngva, sem ættu hiklaust að leiða til banns á heimaliðið. Fótboltasambönd og -klúbbar geta engan veginn firrt sig ábyrgð á ósæmilegri hegðun stuðningsmanna þeirra.
Olíunirflar

Auðug ríki múslima eru ekki eins örlát og Vesturlönd á fé til hjálparstarfa á flóðasvæðum Suður-Asíu, þótt þar búi múslimar, til dæmis í Indónesíu. Meðan Þýzkaland með 400 milljónir dollara og Japan með 500 milljónir, svo og flest ríki Evrópusambandsins leggja fram stórfé miðað við íbúafjölda, hafa arabísk ríki tekið seint við sér. Sádi-Arabía lagði þó um síðir 75 milljónir dollara af mörkum, svo og Þróunarbanki Íslams 500 milljónir, en lítið hefur heyrzt frá olíuríkjum Persaflóa. Þótt ástæða sé til að kvarta yfir framlagi Bandaríkjanna, eru auðug múslimaríki nízkust allra.
Írakskosningar

Í New York Times segir

Larry Diamond, að kosningarnar í Írak muni gera illt ástand verra, af því að allt landið er eitt kjördæmi. Sjítar muni fjölmenna á kjörstað og fá meirihluta þingmanna, sem muni koma á klerkaveldi að hætti Persa. Ábyrgir súnnítar, þar á meðal ráðherrar í leppstjórninni, vilji fresta kosningum til að freista næðis á svæðum súnníta í kosningunum. Þeir vildu, að landinu yrði skipt í kjördæmi, en á það var ekki hlustað. Allt bendi til, að lítil þáttaka verði af hálfu súnníta, þeir fái ekki aðild að væntanlegri stjórn og haldi áfram að trúa á hryðjuverk sem baráttutæki.
Sjítar sigra

Allt bendir til, að framboðslisti sjíta muni sigra í kosningunum í Írak í þessum mánuði, enda eru þeir helmingur kjósenda og taka kosningarnar alvarlega, sem súnnítar gera ekki. Sjítar muni í tímans rás stuðla að trúarofstæki og halla sér að sjítaríkinu Íran í utanríkismálum. Jafnframt mun verða borgarastyrjöld í landinu milli minnihluta súnníta og stjórnvalda. Það þýðir, að áfram verður barizt um olíuna og engin uppbygging í landinu, frekar en verið hefur undir stjórn Bandaríkjanna. Þeir verða að læðast í burtu með skottið milli fótanna rétt eins og þeir gerðu í Vietnam.
Háskólarnir

Það eru gamlar fréttir, að bandarískir háskólar séu beztir í heiminum. Nú eru fleiri vísindaritgerðir birtar í fræðiritum eftir höfunda í evrópskum skólum en bandarískum. Mikið hrun hefur orðið á fjölda erlendra nemenda í framhaldsnámi við bandaríska háskóla síðustu tvö árin og samtímis stóraukning í Evrópu. Bretland og Þýzkaland ein jafnast nú samtals á við Bandaríkin. Evrópusambandið hefur skipulega unnið að þessum breytingum á sama tíma og bandarískur ótti við útlendinga hefur komið niður á námsfólki, sem sækist eftir skólavist þar.
Hægrikratar

Í Guardian segir

Neal Lawson, að ríkisstjórn Tony Blair hafi beðið mikinn álitshnekki meðal þeirra, sem harðast veittu henni brautargengi fyrir sjö árum. Hann vísar í könnun, sem hefur leitt í ljós, að þetta fólki sé núna afar reitt, telji Blair vera argasta svikara, hægra megin við Íhaldsflokkinn. Þetta fólk er ekki bara að tala um stríðið gegn Írak, heldur svik við almenning, sem óttast nú daglega um vinnu sína og greiðslur í eftirlaunasjóði. Hann segir, að krataforingjar hafi glatað tilverurétti sínum, þegar þeir séu svo uppteknir af hagvexti og alþjóðavæðingu, að þeir gleymi almenningi.
Volæði í matreiðslu

Janúar 2005 … Hringferð mín um veitingahús er svo langt komin, að volæði greinarinnar er mér ljós. Þorri fullorðinna er alinn upp við sósueldhús mötuneytanna og þorri unga fólksins er alinn upp við pöstur og pítsur í bezta lagi og við hamborgara í versta lagi. Fáir hafa áhuga á vandaðri eldamennsku, ekki sízt ef hún kostar of mikið. Það sést af lítilli aðsókn að stöðum, sem reyna að lyfta sér upp fyrir þjóðarsmekk. … Svokallaðir etnískir staðir, allt frá ítölskum yfir í asíska, eru engan veginn ekta. Ítölsku staðirnir eru pasta- og pítsustaðir og þeir asísku eru sósueldhús. …